રાજાએ પોતાની વાત આગળ વધારતાં કહ્યું કે, "મેં તમારામાંથી દરેકની વાત બહુ શાંતિથી અને ધ્યાનપૂર્વક સાંભળી છે. સર્વપ્રથમ મને આ સંકટ વિશે ચેતવણી આપનાર સીમા સમડીનો હું આભારી છું કે જેણે મને આજથી ત્રણ દિવસ પહેલાં જ જણાવ્યું હતું કે, આપણા સુંદરવનનો ઘેરાવો જાણે ઓછો થઈ ગયો હોય તેમ જણાય છે. સીમા સમડીએ આપેલી જાણકારીની તપાસ મેં જાતે જ કાળા ડુંગરની ટોચ પર જઈને કરી અને ત્યારે જ મને સમજાઈ ગયું હતું કે નક્કી આપણા સુંદરવનનો કોઈક સફાયો કરી રહ્યું છે. પરંતુ હવે મૂળ કારણ શોધે કોણ...? પછી મેં આ કામ મારા પ્રિય મિત્ર અને મારા પિતાના પરમ મિત્ર એવા શનુકાકાના દીકરા ચિકુ વાનરને આ કામ સોંપ્યું. ચિકુ વાનરે તે બીડું ઝડપી લીધું અને અડધા જ દિવસમાં મને તેણે પાકી માહિતી આપી દીધી કે, આપણા સુંદરવનમાં જે ઉત્તમ ઇમારતી લાકડું છે તેની મોટા પાયે કાપણી શ થઈ છે. માણસોનાં ધાડેધાડાં પોતાના હાથમાં ધર્ર્ર્ર્‌ધર્ર્ર્ર્રર અવાજ કરતાં યંત્રો લઈને સંખ્યાબંધ વૃક્ષો કાપવા જ લાગ્યા છે.